Degouezhet ar Sanchez er stal da ginnig din mont da zrebiñ merenn en un ti krampouezh bennak, war an aod. Dindan dek munutenn omp en em gavet eno. Mont a reomp er-maez eus an oto renket brav dirak an ostaleri. Ha ni e-barzh. Ur sal vras eo, enni un daol-gont dirazomp. Tud a bep seurt, pep a vanne dirak o fri, 'zo o trailhañ kaozioù, o c'hoari 'r c'hartoù pe o c'hoari dominoioù. An darn vrasañ eus ar re 'zo o komz 'zo tud kozh anezho, o kontañ o abadennoù pesketa.  Hag an holl re a zo o c'hoari 'c'hartoù pe dominoioù a zo c'hoarzh ha kan ganto. An ostiz, un den tavañjer wenn ha blev berr, 'zo gant e dorch-listri o frotañ gwer d'o sec'hiñ, hag ouzh o strollañ war an daol-gont dirazañ. Un eur eo, ha ni o vont da azezañ e-kichen an akwariom, ennañ ur c'hrank ha meur a besk. Glas-mor eo livet ar mogerioù. Dieub ha disammet en em santan.